DA Den Europæiske Unions Tidende C 4/1

UDTALELSE nr. 4/2013

(artikel 322, TEUF)

om forslag til Europa-Parlamentets og Rådets forordning om ændring af forordning (EU, Euratom) nr. 966/2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002

2014/C 4/01

REVISIONSRETTEN FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 322, sammenholdt med traktaten om oprettelse af Det Europæiske Atomenergifællesskab, særlig artikel 106A,

under henvisning til Kommissionens forslag af 20. september 2013 (1),

under henvisning til Europa-Parlamentets begæring om en udtalelse om ovennævnte forslag, som Retten modtog den 28. oktober 2013,

under henvisning til Rådets begæring om en udtalelse om ovennævnte forslag, som Retten modtog den 9. oktober 2013, og

ud fra følgende betragtninger: Europa-Parlamentets og Rådets forordning (EU, Euratom) nr. 966/2012 (2) var ledsaget af en fælles erklæring fra Europa-Parlamentet, Rådet og Kommissionen om, at finansforordningen skulle revideres med henblik på at tage højde for resultatet af forhandlingerne om den flerårige finansielle ramme for årene 2014-2020.

Som følge af den politiske aftale om den flerårige finansielle ramme for årene 2014-2020 og om oprettelsen af Connecting Europe-faciliteten foreslår Kommissionen, at forordning (EU, Euratom) nr. 966/2012 ændres for at give mulighed for fremførsel til regnskabsår n+1 af de bevillinger til nødhjælpsreserven, der er opført under reserven og ikke anvendt i år n, og for fremførsel til det efterfølgende regnskabsår af forpligtelsesbevillinger, der ikke er blevet anvendt ved udgangen af et regnskabsår, for så vidt angår projekter, der finansieres under Connecting Europe-faciliteten —

VEDTAGET FØLGENDE UDTALELSE:

1. Retten har ingen bemærkninger til de foreslåede ændringer af de finansielle regler.

2. Retten bemærker, at den ikke er blevet hørt om forslaget til Rådets forordning om fastlæggelse af den flerårige finansielle ramme for årene 2014-2020 (3). En sådan høring ville have været hensigtsmæssig i forbindelse med forhold, som medfører eller kan medføre ændringer af de finansielle regler, der i henhold til artikel 322 i TEUF fastsætter de nærmere retningslinjer for opstillingen og gennemførelsen af budgettet.

3. Retten bemærker, at der ifølge Kommissionens begrundelse ikke blev indgået yderligere aftaler i forbindelse med den flerårige finansielle ramme for årene 2014-2020 om behandlingen af midler, der er afsat i medfør af aftalerne om bekæmpelse af ulovlig handel med tobaksprodukter. Retten henviser til sin udtalelse nr. 3/2012 (4) om Hercule III-programmet til fremme af aktioner til beskyttelse af Den Europæiske Unions finansielle interesser.

Vedtaget af Afdeling IV, der ledes af Louis GALEA, medlem af Revisionsretten, i Luxembourg på mødet den 3. december 2013. På Revisionsrettens vegne Vítor Manuel da SILVA CALDEIRA Formand

(1) COM(2013) 639 final.

(2) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

(3) KOM(2011) 398 endelig.

(4) EUT C 201 af 7.7.2012, s. 1.